text: Sankthans: Bål i tørvejr 
  21 juni 2013 kl. 05.00
  Fredag er der risiko for skybrud flere steder, men bygerne ser ud til at forsvinde på midsommeraftenen.
  Der bliver både mulighed for at synge Midsommervisen og tænde bål, når landets sankthansfester går i gang søndag.
  Sankthansaften ser nemlig ud til at blive tør de fleste steder i landet, men det er en god idé at tage varmt tøj med til bålfesterne, lyder meldingen fra DMI.
  - Det mest sandsynlige er, at de byger, der kommer i løbet af søndagen, de ophører om aftenen. I det store hele bliver det tørvejr og lidt solskin. Men det bliver køligt med temperaturer på mellem 15 og 18 grader, siger vagtchef Jørn Thomsen fra DMI.
  - Rigtigt grillvejr er det ikke, men det kan være okay til at kigge på bålet. Det er vel en klassisk dansk sankthansaften, tilføjer han.
  
  Mere regn
  Danskerne skal dog igennem noget mere regnfyldt weekendvejr, før midsommeraftenen skal fejres.
  - Vejret slår om. Det har været nogle forholdsvis varme dage fra tirsdag og frem, men nu kommer der mere køligere luft. I overgangen mellem de to luftmasser kommer der en hel del regn og tordenbyger, forklarer Jørn Thomsen.
  Regnskyllene kan ramme over hele landet, men især i den vestlige del bliver bygerne mest voldsomme. DMI har udsendt risiko for lokale skybrud i Nordjylland, Midt- og Vestjylland, Østjylland, Syd- og Sønderjylland samt Fyn.
  Temperaturerne holder sig fredag på omkring de 20 grader de fleste steder, mens termometeret kan vise 25 grader i de nordlige og østlige dele af Danmark.
  - Men det bliver ikke en badedag med solskin, fastslår vagtchefen.
  Også vinden tager til i løbet af fredagen, så der sidst på dagen kan komme kuling ved kysterne.
  Lørdag og søndag skifter vejret mellem solskin og regnbyger, som dog ikke bliver så kraftige som fredagens skyl. Efter en forhåbentlig tør sankthansaften bliver det igen en ustadig omgang.
  - Varmen er væk, og det bliver kedeligt sommervejr med i underkanten af de 20 grader, siger Jørn Thomsen.
  